Rondloperleeus steeds op vrye voetArgieffoto: Sanparke Die Gauteng-polisie is steeds op soek na die vyf rondloperleeus wat Vrydagaand in Fochville in Gauteng gewaar is. Maroela Media het vroeër berig die polisie het ŉ waarskuwing vir inwoners van dié dorp uitgereik om op die uitkyk te wees vir die leeus, vermoedelik ŉ volgroeide leeumannetjie en vier jonger leeus waarvan die geslag onbekend is, wat glo van ŉ natuurbewaringsorganisasie in die omgewing ontsnap het. Kapt. Appel Ernst, woordvoerder van die polisie, sê die polisie het in dié stadium nog geen benul oor waar die leeus hulle bevind nadat hulle Vrydagaand op ŉ plaas gesien is nie. Ernst sê dit kan moontlik toegeskryf word aan die digbeboste gebiede in groot dele van Fochville en Noordwes. “Daar is baie koppies in die gebied, die gras groei lank en die gebied het veral baie bosse. Ons vermoed in dié stadium maar dat die leeus laag lê omdat die omgewing die afgelope naweek moontlik bedrywiger as gewoonlik kon wees,” het sy gesê. Dit is steeds nie seker van waar die leeus ontsnap het nie. Ernst sê die polisie het ook in dié stadium nié ŉ formele plan gereed om die leeus te probeer vang nie. “Natuurbewaringsorganisasies is onder meer ook betrokke, maar daar is nie ŉ vaste plan om die leeus te probeer vastrek nie. Veral boere in die omgewing, dié wat wel bewus is van die leeus, hou maar ŉ ogie.” Ernst sê dit is steeds belangrik vir inwoners van Fochville en omliggende gebiede om versigtig te wees wanneer hulle buite hul huise is. “Die belangrikste in dié stadium is dat die mense waaksaam is vir die leeus. Ons weet nie waar hulle hulle bevind nie – dit kan in die bosse wees, maar ook naby iemand se huis.” Mense met meer inligting word versoek om ao. WO Esterhuysen by 079 895 0526 of 076 799 5371 te bel.